Jacob Jensen (V), 2023-03-16:
Tak for ordet, og også tak til forslagsstillerne for at fremsætte beslutningsforslaget, som jo så også er med til at skabe opmærksomhed om problemstillingen, herunder også, som der bliver nævnt, dyrevelfærd i minkproduktionen m.v.
I beslutningsforslaget pålægges regeringen »at tage de nødvendige skridt for at sikre, at det midlertidige forbud mod minkavl bliver permanent.«
Forslagsstillerne fremhæver bl.a., at minkavl ikke kan ske på en dyrevelfærdsmæssigt forsvarlig måde, og at mink kan være et reservoir for smitsomme sygdomme.
Jeg er enig med forslagsstillerne i, at det er vigtigt at sikre hensynet til både dyrevelfærd og folkesundheden – det gælder helt generelt, og det gælder selvfølgelig også i forhold til minkavl.
Lad mig derfor sige meget klart, at minkavl selvfølgelig skal foregå på en forsvarlig måde af hensyn til både dyrevelfærd og folkesundhed, og det gælder også generelt for alle andre dyr i øvrigt.
Jeg har på den baggrund allerede inviteret en række relevante aktører og interessenter på dyrevelfærdsområdet til at komme med deres viden og holdninger til, hvordan vi bedst griber arbejdet med helt generelt at styrke dyrevelfærden i Danmark an.
Jeg har også holdt møde med Folketingets dyrevelfærdsordførere for også at få deres input og forslag til indsatser på området bredt set.
Det er altså et arbejde, der er i gang, og det skal ses i forhold til, hvad det er for nogle mulige tiltag, der vil give mening, og hvad der kan være relevant, og vi udelukker ikke noget på forhånd, heller ikke dyrearter og heller ikke mink.
Hvad angår håndteringen af covid-19, er der, som jeg tror de fleste vil være bekendt med, planlagt et genbesøg her i april 2023, altså i næste måned, med henblik på at afdække, om krav og anbefalinger skal justeres i lyset af et aktuelt risikobillede.
I lyset af fundet af fugleinfluenza i en minkbesætning i Spanien vil veterinær- og sundhedsmyndighederne også vurdere, hvilken håndtering der måtte være nødvendig i forhold til fugleinfluenza.
Der er f.eks. regler om, at mink skal passes af et tilstrækkeligt antal personer, der har de relevante faglige færdigheder og kvalifikationer og den relevante faglige viden, så dyrene kan blive passet dyrevelfærdsmæssigt forsvarligt.
Der er også regler om, at minkene skal tilses mindst en gang om dagen, og at minkavleren, hvis en mink viser tydelige tegn på sundheds- og adfærdsmæssige afvigelser, omgående skal tage skridt til at få fastslået årsagen og sørge for en passende afhjælpning af problemet.
Desuden er der krav til indretningen af burene, og der er krav om, at minkene skal have adgang til egnet materiale, der kan stimulere til naturlig aktivitet.
Derudover er der regler, der sigter mod at håndtere sundhedsrisici forbundet med minkavl.
I forhold til håndteringen af risici forbundet med covid-19 er der i forbindelse med genåbningen af minkproduktionen som bekendt indført regler om smittebeskyttelse, og det har vi gjort for at undgå, at der kommer covid-19 ind til minkene, og for at undgå, at der opstår smittespredning mellem minkfarmene.
Der er også krav om, at alle farme skal udarbejde en smittebeskyttelsesplan.
Der skal bl.a. være retningslinjer for, at de ansatte skal vaske hænder og skifte tøj ved ud- og indgangen til besætningen, og at de ansatte skal tage bad ved udgangen til virksomheden efter endt arbejde, og at personer skal bære mundbind, når de er i besætningen.
Samtidig følger de danske veterinær- og sundhedsmyndigheder smitteudviklingen i Danmark og Europa tæt.
Myndighederne overvåger således alle zoonoser, dvs. sygdomme, som potentielt kan smitte mellem dyr og mennesker.
Med andre ord har vi efter min vurdering også et godt grundlag for løbende at vurdere risici og deraf følgende behov for justeringer af krav og anbefalinger i forhold til den aktuelle situation med smitte mellem dyr og mennesker.
Afslutningsvis vil jeg igen sige tak til initiativtagerne for beslutningsforslaget og for at have fokus på dyrevelfærden.
Det er noget, der også generelt ligger mig på sinde, og det gælder også i forhold til minkavl.
Men som jeg også har redegjort for, ser regeringen ikke et forbud mod minkavl som den rette løsning, og derfor afviser regeringen forslaget.